สังคมข่าวหุ้น
*ตลาดหลักทรัพย์ ปิดวานนี้ (13 ก.ค.) ที่ระดับ 1,570.99 จุด เพิ่มขึ้น 21.15 จุด (+1.36%) มูลค่าการซื้อขาย 75,222.98 ล้านบาท การซื้อขายดัชนีหุ้นไทยเคลื่อนไหวในแดนบวกตลอดทั้งวัน โดยดัชนีทำระดับสูงสุด 1,571.82 จุด และระดับต่ำสุด 1,555.88 จุด
13 ก.ค. 2564

*ตลาดหลักทรัพย์ ปิดวานนี้ (13 ก.ค.) ที่ระดับ 1,570.99 จุด เพิ่มขึ้น 21.15 จุด (+1.36%) มูลค่าการซื้อขาย 75,222.98 ล้านบาท การซื้อขายดัชนีหุ้นไทยเคลื่อนไหวในแดนบวกตลอดทั้งวัน โดยดัชนีทำระดับสูงสุด 1,571.82 จุด และระดับต่ำสุด 1,555.88 จุด
*นักวิเคราะห์ฯ เผยตลาดหุ้นไทยวานนี้เกิดเทคนิเคิลรีบาวด์ หลังจำนวนผู้ติดเชื้อโควิดในประเทศนิ่ง แม้จะยังอยู่ในระดับสูงแต่ไม่เร่งตัวขึ้น อีกทั้งตอบรับ ครม.อนุมัติมาตรการเยียวยาผู้ได้รับผลกระทบจากโควิดด้วย ทำให้ตลาดหุ้นไทยบวกสวนทางตลาดในกลุ่ม TIP ที่ติดลบกัน ส่วนตลาดภูมิภาคบวกกันส่วนใหญ่ พร้อมมองวันนี้ (14 ก.ค.) ตลาดฯ ยังมีอัพไซด์จำกัด โดยมีแนวรับ 1,550-1,540 แนวต้าน 1,573 จุด
*ฮอตไม่หยุดจริง ๆ สำหรับหุ้นบริษัท ซิงเกอร์ประเทศไทย จำกัด (มหาชน) หรือ SINGER ที่วานนี้ราคาหุ้นปิดตลาด อยู่ที่ระดับ 42.25 บาท เพิ่มขึ้น 2.50 บาท หรือ 6.29% โดยทำจุดสูงสุดที่ 42.25 บาท และทำจุดต่ำสุดที่ 40.00 บาท ด้วยมูลค่าการซื้อขาย 358.92 ล้านบาท โบรกฯ ชี้ SINGER บวกรับแผนขยายสาขาผ่านเฟรนไชน์ตามเป้า 4,000 สาขาในปีนี้ ดันพอร์ตสินเชื่อปี 64 แตะหมื่นล้านบาท
*บล.เอเซีย พลัส หรือ ASPS ประมาณการ GDP Growth ปี 2564 ที่สำนักเศรษฐกิจคาด 1.5-2% เทียบกับช่วงเดียวกันของปีก่อน ASPS ปัจจุบันคาด 1.7% เทียบกับช่วงเดียวกันของปีก่อน เกือบทั้งหมดยังไม่รวมผลกระทบจาก จำนวนผู้ติดเชื้อที่เพิ่มขึ้น ในอัตราเร่งเหมือนในปัจจุบัน, การกลับมาล็อกดาวน์ที่เกิดขึ้น เดือน ก.ค. 2564, การกระจายวัคซีนที่อาจล่าช้ากว่าเป้า โดยรวมอาจจะยืดเยื้อยาวนานกว่าคาด
*สถานการณ์ตลาดหุ้นไทยขณะนี้ นักลงทุนไทยสนใจกองทุนรวมต่างประเทศมากขึ้น เพราะหลักทรัพย์ลงทุนให้เลือกหลากหลาย ทั้งกลุ่มเทค หุ้นนวัตกรรม รวมถึงปัจจัยบวกการฟื้นตัวหลังโควิด ขณะที่หุ้นไทยมีความจูงใจน้อยกว่า โดยไตรมาส 2/2564 เงินไหลออกกองทุนหุ้นไทย 1.5 พันล้านบาท “ชญานี จึงมานนท์” นักวิเคราะห์อาวุโส บริษัท มอร์นิ่งสตาร์ รีเสิร์ช (ประเทศไทย) จำกัด เผยภาพรวมตลาดกองทุนไทยยังโต 4.8% คิดเป็นมูลค่าทรัพย์สิน 5.3 ล้านล้านบาท และ 1 ใน 4 เป็นกองทุนรวมต่างประเทศ
*วิจัยกรุงศรี รายงานว่า การยกระดับมาตรการควบคุมการระบาดในกรุงเทพฯ และปริมณฑลเข้มขึ้น กระทบกิจกรรมทางเศรษฐกิจและความเชื่อมั่นในไตรมาสสาม ในเดือน มิ.ย. ดัชนีความเชื่อมั่นผู้บริโภคลดลงต่อเนื่องเป็นเดือนที่ 4 อยู่ที่ 43.1 ซึ่งเป็นระดับต่ำสุดเป็นประวัติการณ์หรือนับตั้งแต่เริ่มสำรวจในเดือน ต.ค. 2541 และลดลงจาก 44.7 เดือน พ.ค.
*“เมธา ปิงสุทธิวงศ์” กรรมการผู้จัดการใหญ่ ธนาคารทิสโก้ จำกัด (มหาชน) เผยจัดตั้งโครงการพิเศษ “คืนรถจบหนี้” เร่งช่วยเหลือลูกหนี้เช่าซื้อ-จำนำทะเบียนรถยนต์ ทั่วประเทศ ที่ได้รับผลกระทบรุนแรงจากโควิด-19 ระลอกใหม่ หากผ่อนค่างวดไม่ไหวสามารถนำรถมาคืนได้ โดยที่ธนาคารจะ “ยกหนี้ให้” ตามเงื่อนไขที่กำหนด ย้ำจบจริง!! หวังช่วยลูกหนี้ปลดภาระและกลับมาใช้ชีวิตประจำวันได้ตามปกติ เปิดรับลงทะเบียนถึง 30 ก.ย. 2564
*บริษัท ราชธานีลิสซิ่ง จำกัด (มหาชน) หรือ THANI ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ออกและเสนอขายหุ้นกู้บริษัท ครั้งที่ 2/2564 มูลค่าไม่เกิน 1,500 ล้านบาท อายุ 4 ปี ครบกำหนดไถ่ถอนปี 2568 มีอัตราดอกเบี้ยคงที่ 2.35% ต่อปี จ่ายดอกเบี้ยทุก 6 เดือนตลอดอายุหุ้นกู้ เสนอขายต่อผู้ลงทุนสถาบันในวันที่ 14 ก.ค. 2564
*บริษัท วินเนอร์ยี่ เมดิคอล จำกัด (มหาชน) หรือ WINMED รับอานิสงส์ภาครัฐ อนุมัติใช้ชุดตรวจโควิด-19 ด้วยตนเอง “นันทิยะ ดารกานนท์” ประธานเจ้าหน้าที่บริหาร เผยบริษัทเร่งออกสินค้าใหม่ อุปกรณ์ป้องกัน-ชุดตรวจคัดกรองโควิด-19 มีความแม่นยำสูง ช่วยลดการแพร่ระบาดเชื้อไวรัส ขยายฐานลูกค้า B2C คาดเห็นความชัดเจนไตรมาส 4/2564